Source: https://www.socpoist.sk/aktuality-poistne-na-garancne-poistenie---kto-ma-povinnost-platit-ho/48411s5964c
Timestamp: 2019-02-19 05:12:32+00:00

Document:
Poistné na garančné poistenie - kto má povinnosť platiť ho
Podľa § 18 ods. 1 zákona č. 461/2003 Z. z. o sociálnom poistení (ďalej len „zákon o sociálnom poistení“) v znení neskorších predpisov povinne garančne poistený je zamestnávateľ, ktorý je
právnická osoba alebo fyzická osoba, ku ktorej je fyzická osoba v pracovnom pomere,
družstvo, ku ktorému je člen družstva v pracovnom vzťahu,
právnická osoba alebo fyzická osoba, pre ktorú zamestnanec vykonáva prácu na základe dohôd o prácach vykonávaných mimo pracovného pomeru.
Na základe § 18 ods. 2 zákona o sociálnom poistení v znení zákona č. 310/2006 Z. z. povinne garančne poistený nie je zamestnávateľ uvedený v predchádzajúcom odseku, ktorý je zastupiteľský úrad cudzieho štátu a zamestnávateľ, na ktorého nemôže byť vyhlásený konkurz podľa osobitného predpisu (§ 2 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov).
Zamestnávateľ, na ktorého nemôže byť vyhlásený konkurz podľa osobitného predpisu (§ 2 zákona č. 7/2005 Z. z.), je
štátna rozpočtová organizácia,
štátna príspevková organizácia,
iná osoba, za ktorej všetky záväzky zodpovedá alebo ručí štát,
Definíciu štátnej rozpočtovej organizácie, štátnej príspevkovej organizácie, rozpočtovej organizácie a príspevkovej organizácie obce alebo vyššieho územného celku ustanovuje § 21 ods. 1 a 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
Príspevková organizácia je právnická osoba štátu, obce a vyššieho územného celku, ktorej menej ako 50 % výrobných nákladov je pokrytých tržbami, a ktorá je na štátny rozpočet, rozpočet obce alebo na rozpočet vyššieho územného celku zapojená príspevkom. Platia pre ňu finančné vzťahy určené zriaďovateľom v rámci jeho rozpočtu.
Na účely aplikácie ustanovenia § 18 ods. 2 zákona o sociálnom poistení v znení zákona č. 310/2006 Z. z. je potrebné, aby zamestnávateľ posúdil svoje postavenie podľa § 2 zákona č. 7/2005 Z. z., t. j. či je štátnou rozpočtovou organizáciou, štátnou príspevkovou organizáciou, obcou, vyšším územným celkom, alebo inou osobou, za ktorej všetky záväzky zodpovedá alebo ručí štát. Pri rozpočtovej a príspevkovej organizácii je potrebné rozlišovať skutočnosť, či zamestnávateľ má postavenie štátnej rozpočtovej (príspevkovej) organizácie, t. j. rozpočtovej (príspevkovej) organizácie štátu, alebo či má postavenie rozpočtovej (príspevkovej) organizácie obce alebo vyššieho územného celku, pretože konkurz nemôže byť vyhlásený na zametnávateľa, ktorý je štátnou rozpočtovou organizáciou a štátnou príspevkovou organizáciou.
Materské školy zriaďuje a zrušuje pri výkone samosprávy obec podľa § 6 ods. 2 zákona č. 596/2003 Z. z. o správe v školstve a školskej samospráve a o zmene a doplnení niektorých zákonov. Základné školy zriaďuje a zrušuje obec na základe § 2 písm. g) zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky. Za predpokladu, že materské školy a základné školy sú svojimi príjmami a výdavkami zapojené na rozpočet obce alebo zapojené príspevkom, sú rozpočtovými alebo príspevkovými organizáciami obce.
Nezisková organizácia je právnická osoba založená podľa zákona NR SR č. 213/1997 Z. z. o neziskových organizáciách poskytujúcich všeobecne prospešné služby, ktorá poskytuje všeobecne prospešné služby za vopred určených a pre všetkých používateľov rovnakých podmienok a ktorej zisk sa nesmie použiť v prospech zakladateľov, členov orgánov ani jej zamestnancov, ale sa musí použiť v celom rozsahu na zabezpečenie všeobecne prospešných služieb. Podľa § 32 ods. 1 zákona NR SR č. 213/1997 Z. z. nezisková organizácia hospodári podľa schváleného rozpočtu. Z uvedeného vyplýva, že nezisková organizácia nemá postavenie štátnej rozpočtovej organizácie.
V súlade so zákonom č. 7/2005 Z. z. v znení neskorších predpisov možno na rozpočtovú organizáciu obce alebo vyššieho územného celku a na príspevkovú organizáciu obce alebo vyššieho územného celku vyhlásiť konkurz. Spomínaný zákon na základe tzv. negatívnej definície nevyníma totiž z konkurzného ani reštrukturalizačného konania uvedené organizácie. Chráni len rozpočtové organizácie štátu a príspevkové organizácie štátu.
Z právnej analýzy vyplýva, že rozpočtová organizácia, ako právnická osoba obce alebo vyššieho územného celku, ktorá je svojimi príjmami a výdavkami zapojená na rozpočet obce alebo na rozpočet vyššieho územného celku a príspevková organizácia ako právnická osoba obce alebo vyššieho územného celku, ktorej menej ako 50 % výrobných nákladov je pokrytých tržbami, a ktorá je na rozpočet obce alebo na rozpočet vyššieho územného celku zapojená príspevkom, ako aj nezisková organizácia, nie sú zamestnávateľom vyňatým z osobného rozsahu garančného poistenia podľa § 18 ods. 2 zákona o sociálnom poistení v znení zákona č. 310/2006 Z. z., a preto sú povinne garančne poistené a sú povinné platiť poistné na garančné poistenie.
Dokument bol revidovaný: 26.09.2006

References: § 18
 § 18
 § 21
 § 18
 § 2
 § 6
 § 2
 § 32
 § 18